ከስከሰም ስኳር ልማት ፕሮጀከት ተጠቃሚ መሆናቸውን የአካባቢው ነዋሪዎች ገለጹ
 የከሰም ስኳር ልማት ፕሮጀክት በአካባቢው በመገንባቱ ምክንያት በተለያየ መልክ ተጠቃሚ መሆን መቻላቸውን በአፋር ክልል የከሰም አካባቢ ነዋሪዎች ገለጹ። ፕሮጀክቱ በመጀመሪያው ምዕራፍ የግንባታ ሂደቱ ለ1 ሺህ 400 ኢትዮጵያውያን በቋሚነትና 4 ሺህ ለሚደርሱ ደግሞ በጊዜያዊነት የሥራ ዕድል በመፍጠሩ ተጠቃሚ መሆናቸውን ነዋሪዎቹ ተናግረዋል። የመስኖ ውሃ ተጠቃሚ መሆን መቻላቸውን የተናገሩት ነዋሪዎቹ በመንደራቸው ከ40 ኪሎ ሜትር በላይ የውስጥ ለውስጥ መንገድ እንደተገነባላቸውም ገልጸዋል። ከተጠቃሚዎቹ መካከል የዋልታ ጋዜጠኞች ያነጋገሯቸው የአካባቢው ነዋሪዎች የስኳር ልማት ፕሮጀክቱ የተሻለ ህይወት እንዲኖረን አድርጓል ብለዋል።ወጣት ሀስና መሀመድ በፋብሪካው አረንጓዴ ልማት ሥራ ተሰማርታ    የሥራ እድል በማግኘቷ በአካባቢው  የመኖሪያ ቤት ሰርታ  የተረጋጋ ሕይወት መጀመሯን ገልጻለች። የቤተሰብ እጅ ተመልካች እንደነበረች የገለጸችው ሃስና በአሁኑ ሰዓት ራሷንና ቤተሰቦቿን ማስተዳደር መቻሏን ተናግራለች።ሐሰን መሐመድና ስንዴው አሃዶ ደግሞ የመስኖ ውሃ ተጠቃሚ ከሆኑ የአካባቢው ነዋሪዎች መካከል ተጠቃሾች ሲሆኑ በሽንኩርት ልማት በአንድ የምርት ወቅት አስከ 80 ሺህ ብር እንደሚያገኙ ይናገራሉ፡፡የአካባቢው ሴቶችም ውሃ ለመቅዳት እስከ አርባ ኪሎ ሜትር ድረስ ርቀው ይሄዱ እንደነበር ያስታወሱት አቶ ሐሰን መሐመድ የፋብሪካው መገንባት ተከትሎ የንፁህ መጠጥ ውሃ አቅርቦትና የጤና አገልግሎት ማግኘታችን የተሻ ሕይወት እንዲንመራ አድርጎናል ብለዋል። የግብርና ባለሙያዎች ሙያዊ እገዛና በዘርና በመድሐኒት አቅርቦት በመታገዝ ወደፊት ይበልጥ ውጤታማ መሆን እንደሚችሉም ነዋሪዎቹ ይገልጻሉ።የከሰም ቀበና ግድብና መስኖ ፕሮጀክት 500 ሚሊየን ኪዩቢክ ሜትር ውሃ የመያዝ አቅም ያለው ሲሆን ለፋብሪካው አገልግሎትና ለሸንኮራ አገዳ ልማት የሚያስፈልገውን ውሀ ከማቅረብ አልፎ ለአካባቢው ነዋሪዎች አገልግሎት በመስጠት ላይ እንደሚገኝም ነዋሪዎቹ ገልጸዋል። አቶ ተቀባ አልባጎ በፋብሪካው የጥበቃ ስራ እየሰሩ ሁለት ልጆቻቸውን በቅርብ በተከፈተው ትምህር ማስተማር መቻላቸውን ይገልጻሉ።የፋብሪካው የኦፕሬሽን ተጠባባቂ ሥራ አስኪያጅ አቶ ጥበቡ ሙሉጌታ በበኩላቸው የከሰም ስኳር ፋብሪካ በሥራ ዕድል ፈጠራና በመሰረተ ልማት ግንባታ ለአካባቢው ነዋሪዎች የጎላ ጠቀሜታ ማስገኘቱን ይገልጻሉ።  ግንባታው ሙሉ በሙሉ ሲጠናቀቅ ለ3 ሺህ ሰዎች በቋሚነት 6 ሺህ ለሚደርሱ ደግሞ በጊዚያዊነት የሥራ እድል እንደሚፈጥርም አቶ ጥበቡ ተናግረዋል፡፡አቶ ሙሉጌታ አያይዘውም ከ677 በላይ የሚሆኑ ኢትዮጵያያን የዕውቀትና ቴክኖሎጂ ሽግግር ተጠቃሚ ሆነዋል። በቀጣይም ከዩኒቨርሲቲዎች የሚመረቁ ተማሪዎችን ወደዚህ የሥራ መስክ በማሰማራትና በዕውቀትና ቴክኖሎጂ ሽግግር ያካበቱትን ልምድ በማጣመር ኢትዮጵያ በራሷ ልጆች ዘመናዊ የስኳር ፋብሪካዎችን የምትገነባባት ጊዜ እሩቅ እንደማይሆንም አቶ ጥበቡ አስረድተዋል፡፡ በአፋር ክልል በአንድ መቶ ሄክታር መሬት ላይ እየተገነባ ያለው የከሰም ስኳር ፋብሪካ የግንባታ ሂደት በሁለት ምዕራፍ የሚጠናቀቅ ሲሆን   የመጀመሪያ ምዕራፍ የግንባታ ሂደት ተጠናቆ ባለፈው ግንቦት ወር የመጀመሪያ የሙከራ ስራ እንደጀመረ ይታወሳል፡፡